எஸ்.ஐ. பால்ராஜ் சார், இன்ஸ்பெக்டரின் முகம் பார்த்து அவர் காட்டும் சிக்னலுக்குக்கூட காத்திருக்கவில்லை. முண்டேல் பாஜூவை புரட்டியெடுத்துவிட்டார். சில சமயங்களில் இருக்கும் இடத்தின் சூழ்நிலையே ஒரு புரிதலை உருவாக்கிக் கொடுத்துவிடும். போலீஸில் அந்தப் புரிதல் பற்றிய புரிதல் இல்லாமல் போனால் உத்தியோகமும் காலி, ஆளும் காலிதான். எஸ்.ஐ.யின் கோபமும், வேகமும் எங்களுக்கும் சூழலை உணர்த்த நாங்களும் களத்தில் இறங்கிவிட்டோம். சில நிமிடங்களில் நாங்கள் களைத்துப் போயிருந்தாலும், முண்டேல்பாஜூவிடம் அவ்வளவு பாதிப்பு இல்லை. எதையும் தாங்கும் இதயம் போலிருக்கிறது. சில நிமிடங்கள் வரையில் அந்த இடத்தில் எந்தப் பேச்சு சத்தமும் இல்லை, அமைதி மட்டுமே நிலவியது. அந்தச் சூழலை மாற்றும் விதமாக, சர்வீஸ் சாலையை அரைத்தபடி வந்து ஜீப் நிற்கும் சத்தம், வேகமாகக் கேட்டது.